B4-0211, 0280, 0281, 0283, 0284/97

Ψήφισμα σχετικά με την κρίση στον τομέα του ρυζιού

Το Ευρωπαϊκό Κοινοβούλιο,

- έχοντας υπόψη τον κανονισμό (ΕΚ) αριθ. 3072/95 του Συμβουλίου της 22ας Δεκεμβρίου 1995 σχετικά με την κοινή οργάνωση της αγοράς του ρυζιού ((EE L 329 της 30.12.1995, σελ. 18)),

- έχοντας υπόψη τους κανονισμούς (ΕΚ) 19/97 και (ΕΚ) 21/97 της Επιτροπής της 8/1/97 ((EE L 5 της 9.1.1997, σελ. 19 και 24)),

- έχοντας υπόψη τις παραχωρήσεις που έγιναν προς τις Ηνωμένες Πολιτείες για να αποφευχθούν προβλήματα στο πλαίσιο της Παγκόσμιας Οργάνωσης Εμπορίου,

A. λαμβάνοντας υπόψη τη σοβαρή κατάσταση στην οποία βρίσκεται ο κοινοτικός τομέας του ρυζιού, ο οποίος αφού επλήγη από μια μακρά περίοδο ξηρασίας, και παρά το γεγονός ότι στη συνέχεια η κατάσταση ομαλοποιήθηκε, για πρώτη φορά μετά τη μεταρρύθμιση της ΚΟΑ, αντιμετωπίζει σοβαρά προβλήματα εμπορίας της παραγωγής,

Β. λαμβάνοντας υπόψη ότι οι εισαγωγές άνευ δασμών από υπερπόντια εδάφη και χώρες αυξήθηκαν από 58.000 τόνους το 1992 σε 300.000 τόνους το 1996, καθώς και ότι η εν λόγω αύξηση των εισαγωγών προκάλεσε πτώση των τιμών του ρυζιού στην Ευρωπαϊκή Ένωση και σημαντικές ζημίες στους ευρωπαίους παραγωγούς,

Γ. λαμβάνοντας υπόψη ότι πρόκειται κατ' ουσίαν για ένα πρόβλημα επιδείνωσης της κοινοτικής προτίμησης που απορρέει από την ολοκλήρωση του Γύρου της Ουρουγουάης, από τις πιέσεις των Ηνωμένων Πολιτειών στο πλαίσιο της Παγκόσμιας Οργάνωσης Εμπορίου, από ορισμένες προτιμησιακές συμφωνίες, καθώς και από τη συμπληρωματική ποσόστωση που παραχωρήθηκε στις χώρες ΑΚΕ μετά τη διεύρυνση της ΕΕ,

Δ. λαμβάνοντας υπόψη ότι, μετά την έναρξη ισχύος της απόφασης 91/482/ΕΟΚ του Συμβουλίου της 25ης Ιουλίου 1991, σχετικά με τη σύνδεση των υπερπόντιων χωρών και εδαφών της ΕΟΚ ((EE L 263 της 19.9.1991, σελ. 1)), η ροή των εισαγωγών από τις χώρες αυτές δεν στηρίζεται σε καμία βάση,

Ε. λαμβάνοντας υπόψη ότι, για το λόγο αυτό, ο κανονισμός (ΕΚ) αριθ. 304/97 της Επιτροπής της 17ης Φεβρουαρίου 1997 ((EE L 51της 21.2.1997, σελ. 1)) καθιέρωσε μέτρα προστασίας όσον αφορά την εισαγωγή στην Κοινότητα ρυζιού προερχόμενου από τις υπερπόντιες χώρες και εδάφη, θεσπίζοντας σχετική δασμολογική ποσόστωση[semigr ] ότι ο κανονισμός αριθ. 160/97 της Επιτροπής της 31ης Ιανουαρίου 1997 ((EE L 31 της 1.2.1997, σελ. 53)) καθιέρωσε επίσης δασμολογική ποσόστωση, για κάθε περίοδο εμπορίας, 32.000 τόνων ρυζιού προερχόμενου από την Αίγυπτο, το οποίο επωφελείται δασμολογικής μειώσεως 25%, καθώς και ότι η χώρα αυτή επωφελείτο ήδη από δασμολογική μείωση ύψους 25%, και ότι συνεπώς η απόφαση της Επιτροπής καταργεί πλήρως το δασμό για ποσότητες ίσες με 32.000 τόνους,

ΣΤ. λαμβάνοντας υπόψη ότι η παρελκυστική στάση ενός κράτους μέλους της Ένωσης παρεμποδίζει την αναθεώρηση της απόφασης 482/91/ΕΚ, η οποία βρίσκεται στην αφετηρία της σοβαρής αυτής κρίσης,

Ζ. λαμβάνοντας υπόψη ότι είναι σημαντικό να αυξηθούν οι ποσότητες ρυζιού υπό μορφήν επισιτιστικής βοήθειας, γεγονός που θα ενίσχυε σημαντικά το συγκεκριμένο τομέα,

1. θεωρεί επιτακτική ανάγκη για την Ένωση να λάβει μέτρα για την εξυγίανση, με αποτελεσματικό και διαρκή τρόπο, της κατάστασης της αγοράς κοινοτικού ρυζιού, τροποποιώντας την προαναφερόμενη απόφαση του Συμβουλίου 482/91/ΕΚ[semigr ]

2. ζητεί από το Συμβούλιο να βγει από το αδιέξοδο της εμπλοκής και καλεί το ενεχόμενο κράτος μέλος να συνεργαστεί στην αναζήτηση δίκαιης λύσης[semigr ]

3. σε περίπτωση παράλειψης του Συμβουλίου, καλεί την Επιτροπή να εξετάσει την προαναφερθείσα παράταση του κανονισμού 21/97/ΕΚ[semigr ]

4. ζητεί από την Επιτροπή να αξιολογήσει τις επιπτώσεις του «συστήματος σωρευτικής ανάκτησης», δηλαδή του μηχανισμού που ισχύει στις ΗΠΑ όσον αφορά την ανάκτηση εισαγωγικών δασμών σε περίπτωση υπερβολικής φορολόγησης, και εκφράζει τη λύπη του για τις παραχωρήσεις της Ευρωπαϊκής Ένωσης στον εκβιασμό που άσκησαν οι Ηνωμένες Πολιτείες[semigr ]

5. ζητεί να δοθεί προτεραιότητα στη χρήση του συγκεκριμένου κοινοτικού προϊόντος κατά τη χορήγηση επισιτιστικής βοήθειας[semigr ]

6. ζητεί να προστεθεί στη διαθέσιμη ποσόστωση για την επιδοτούμενη εξαγωγή της εμπορικής περιόδου 96/97 η πίστωση για 75.000 τόνους που δεν χρησιμοποιήθηκε κατά την προηγούμενη περίοδο εμπορίας[semigr ]

7. κρίνει απαραίτητο να διασφαλισθεί ότι η μεταρρύθμιση της κοινής οργάνωσης αγοράς ρυζιού εγγυάται τη σταθερότητα της κοινοτικής αγοράς ρυζιού και τη διατήρηση του εισοδήματος των ρυζοκαλλιεργητών της Ένωσης, και ζητεί από την Επιτροπή να διεξαγάγει ανάλυση της λειτουργίας και της αποτελεσματικότητας της ΚΟΑ[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών παραγωγής, καθώς και στην Κυβέρνηση των Ηνωμένων Πολιτειών.